 Colaadaha hubaysan iyo dagaalada sida arxan laaanta ah la iskugu gumaaday wadanka Somalia dhawr iyo tobankii sano ee la soo dhaafay waxay uurxumo iyo tiiraanyo kaga tageen muwaadin kasta oo soomaliyeed gaar ahaana inta ay ku jirto damiirka iyo dadnimadu,dagaalo ku salaysan qabiil iyo beelaysi oo cidina ay cilinkooda saari wayday ayaa gilgilay gabi ahaanba geeska Africa xalkooduna ilaa hada uma muuqdo shacabka, aqoonyahanada iyo guud ahaanba umada soomaliyeed inta nabada jecel oo mudo dheer isha ku hayey bal in mar uun uu soo muuqdo san saan nabadeed oo lagu soo afjari karo colaadahaas, shirarka dib u heshiisiintu way tiro beeleen oo waxaabay kor u dhaafeen dhawr iyo toban shir ummada soomaliyeedna dhagahoodu way ka daaleen shir baa la qabanayaa lagu heshiisiinayo hogaamiyayaasha jabhadaha hubaysan, kii u dambeeyey oo sanad jirsaday waxa uu ka socdaa agagaarka magaalada Nairobi ee wadanka Kenya, rajadiisuna wax saas ah ma sii dhaanto kuwii isaga ka horeeyey, ujeedadaydu maaha inaan ka waramo shirarkii dib u heshiisiinta ee loo qabtay hogaamiyayaasha kooxaha soomalida oo sida aynu ka wada dheregsanahay dhamaantood ku dambeeyey fashil iyo is af garansho waa, qormadan waxaan ugu tala galay inaan akhristayaasha ku xasuusiyo si guud mar ah Somalia waxay ku sagootiday sanadka gaba gabada ah ee 2003-da, Soomaalidii horaa laga hayaa Ilaahayow sanadka soo socda horaadadiisa iyo ka dambe dabeedadiisa ayaanu kaa magan galnay, Allow ma tahay kalmad weyn oo u baahan in la baro jiilasha soomaaliyeed ee soo koraya oo intooda badan uu afsoomaaligu socod barad ku yahay. 